હેલિપેડ સહિતની અનેકવિધ સુવિધાઓ સાથે ખૂબ જ હાઇટેક અને અદ્યતન હોસ્પિટલનાં નિર્માણ પાછળ અધધધ...ખર્ચો થઇ રહ્યો છે. જેમાં અત્યારસુધીમાં રૂ.૩૪૫ કરોડ તો ખર્ચાઇ ચૂકયા છે અને હજુ બીજા રૂ.૨૫૦ કરોડનો ખર્ચ થાય તેવો અંદાજ સેવાઇ રહ્યો છે. કરોડો રૂપિયાનો અધધધ....ખર્ચ કર્યા બાદ પણ અમ્યુકો તંત્ર દ્વારા શહેરનાં ગરીબ અને જરૂરિયાતમંદ નાગરિકો અને દર્દીઓને સરળતાથી અને રાહત દરે સારવાર ઉપલબ્ધ બનાવશે તો આ ખર્ચો લેખે લાગશે તેવી ચર્ચા પણ અમ્યુકો વર્તુળમાં ચાલી રહી છે. અગાઉનાં મેયર ગૌતમ શાહે વી.એસ.હોસ્પિટલનાં પ્રોજેકટને લઇ ભારે આત્મવિશ્વાસ સાથે દર્દીઓને અસરકારક અને ઝડપી સારવાર ઉપલબ્ધ બનાવવાની હૈયાધારણ આપી હતી. જો કે, હવે નવા મેયર બીજલબહેન પટેલ પણ શહેરનાં ગરીબ અને મધ્યમ વર્ગનાં દર્દીઓને અત્યાધુનિક તબીબી સારવાર ઘરઆંગણે ઉપલબ્ધ કરાવવાની દિશામાં આગળ વધશે તેમાં કોઇ બેમત નથી. જોકે આ નવી હોસ્પિટલનાં નિર્માણ પાછળ મ્યુનિસિપલ તિજોરીમાંથી અત્યાર સુધીમાં રૂ. ૩૪૫ કરોડ જેટલી રકમ ખર્ચાઇ ચૂકી છે. જો કે નિર્માણમાં વિલંબ થાય તો આ ખર્ચમાં વધારો થવાની શક્યતા છે.